Ce urmează în PSD și ce șanse de regenerare are acest partid, după eșecul Vioricăi Dăncilă la alegerile prezidențiale? Gazetarul Cristian Tudor Popescu consideră că PSD este într-o situație fără precedent, iar Viorica Dăncilă adoptă atitudinea lui Ceaușescu a „ținutului bine în șa”. În ceea ce privește regenerarea electorală a social-democraților, CTP spune că aceasta depinde exclusiv de prestația la guvernare a PNL.

„Potrivit procedurilor de la Partidul Comunist, nu va fi dată jos Dăncilă mâine. O să se convoace CEx, se frământă problema în colectiv cu tovarășii. Chestiunea este că ei ar da-o jos, dar pe cine să pună în loc? PSD e într-o situație în care n-a fost niciodată. Mereu, de-a lungul istoriei lui, a existat un continuator, să zicem, un prim-ministru din umbră, un șef de partid din umbră, un președinte din umbră. A existat. Mereu. Iliescu, urmat de Năstase, Năstase de Geoană, Geoană de Ponta. Mereu au avut o soluție în spate. Acum nu au! Nu au. E o contra-selecție perfectă făcută de Dragnea, încât orice om normal se întreabă: care are față de lider, mă, dintre ăștia? Pe cine să pună?” - a declarat Cristian Tudor Popescu la Digi24.

CTP a comentat și „poza de grup” de la PSD, de duminică seara, după anunțarea exit-pollurilor.

Viorica Dăncilă, între șefa de campanie, Olguța Vasilescu, și Gabriela Firea, șefa organizației PSD București, după încheierea turului 2 al alegerilor prezidențiale și anunțarea rezultatelor exit-poll

„Codrin Ștefănescu, în partea stângă. Zâmbăreț. Deci, Codrin Ștefănescu a revenit, iată-l, acolo. Este ăla, valetul ăla, lacheu, ce este, Steriu, în spate, și cele două prințese războinice, de-a stânga și de-a dreapta, care aproape că o strivesc pe doamna Dăncilă. Oricând Gabriela Firea poate să sară din nou la gât pentru președinția partidului, a mai făcut-o, astă-vară, la candidatura la Președinție și acum are nevoie mai mult de asta, pentru că i-ar asigura și o poziție de forță în competiția pentru Primăria Capitalei”, a explicat Cristian Tudor Popescu

Viorica Dăncilă a anunțat duminică seara că nu-și depune demisia și că nu va pleca din fruntea partidului decât dacă așa se hotărăște prin Congres.

„Asta este, cum spuneam, ceaușismul rânced, strigoiul lui Ceaușescu, căruia românii i-au înfipt țărușul în piept în 26 mai și acum se zvârcolește: Nu răspund decât în fața Marii Adunări Naționale! Clar. Domnule, este ceva...mereu mi se rezervă, mi se aruncă o amintire din asta, pe care o credeam pierdută în negura timpului, dar mai găsesc ceva!”, a comentat CTP.

„Deci, ce demonstrează faptul că doamna Dăncilă nu-și depune demisia? Faptul că este o nesimțită față de propriul partid, că nu-i pasă de propriul partid în momentul de față, nu i-a păsat niciodată. Dacă ești pesedistă adevărată, acum îți dai demisia. Rămâi în partid, frumos, contribui la munca colectivă și lași pe altcineva, pentru că prezența ei acolo, în fruntea partidului, este o mană cerească în continuare pentru PNL, pentru Iohannis. Asta ar trebui să facă, dar nu poate. Nu poate tocmai pentru că are structura ceaușistă băgată în ea atât de bine. Ăsta era principiul lui Ceaușescu: să te ții în șa. Să te ții în șa, indiferent că ești totalmente depășit, că te huiduie toată lumea. Nu, tu te ții acolo, în șa. Asta vrea să facă doamna Dăncilă, spre dauna partidului - ce-a mai rămas din partidul ăsta - național socialist cu accente șovine grave”, spune Cristian Tudor Popescu.

„Voturile în plus obținute de Viorica Dăncilă - așa-zis în plus - sunt rezultate prin insistența mai mare a primarilor din zonele în care a scos voturi multe și în primul tur. Acum doar au apăsat acolo pe pedală mai tare ăștia. În rest, ea nu a obținut nimic. Moldova s-a dus în totalitate, demult”, a arătat gazetarul.

Se poate regenera PSD în următorul an? Poate reveni pe cai mari în 2020? a fost întrebat Cristian Tudor Popescu.

„PSD-ul nu are decizia în legătură cu regenerarea de care spuneți. Decizia e la PNL, la USR, la președintele Iohannis, la PMP, la UDMR. Acolo e decizia. Dacă aceste partide vor reuși să facă o alianță solidă, care să sprijine guvernul monocolor penelist și guvernul să ia niște măsuri raționale, îndreptate spre cetățean, nu paralele cu cetățeanul, cum le luau guvernele Dragnea, sau chiar împotriva cetățeanului, deci dacă va avea o prestație de bună-credință și o manifestare de unitate a dreptei, atunci PSD nu are nicio șansă. PNL va câștiga și alegerile locale, și mai ales cele parlamentare. Totul depinde de prestația la guvernare. Dacă prestația va fi proastă, atunci se poate întâmpla orice”, a conchis Cristian Tudor Popescu.

Citiți și: CTP, despre Iohannis: Sper ca domnul Iohannis să fie mai puțin arogant. E ceva greu de privit

CTP, despre „ăștia”: „M-am întrebat cum a putut Dăncilă să scoată pantoful cu toc cui și să-și dea cu el în cap. Cred că m-am dumirit”

CTP: Câte voturi au primit Klaus Iohannis și Viorica Dăncilă de la alegătorii candidaților care nu au trecut de primul tur

CTP: E o nesimţire fără margini a lui Dăncilă faţă de propriul partid să îl pună pe "Oprea minte mică", dintr-o dată, vicepreşedinte

Editare web: Luana Păvălucă